Diari Oficial de la Generalitat Valenciana


Sumari del DOGV 5930, del 12-01-2009 (2009/111)

RESOLUCIÓ d'1 de desembre de 2008, de la Direcció General d'Ordenació i Centres Docents, per la qual s'establix el procés d'inscripció i matriculació per a la realització de la Prova de Certificació de les ensenyances d'idiomes de règim especial en les Escoles Oficials d'Idiomes de la Comunitat Valenciana corresponent al curs acadèmic 2008-2009.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5930

Data del DOGV
:   12-01-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/111


Data del document
:   01-12-2008

Organisme emissor
:   Conselleria d'Educació

Tipus de document
:   Resolució

Descriptors 

:   * centre d'ensenyament
    * examen
    * ensenyament d'idiomes
    * títol d'estudis

RESOLUCIÓ d'1 de desembre de 2008, de la Direcció General d'Ordenació i Centres Docents, per la qual s'establix el procés d'inscripció i matriculació per a la realització de la Prova de Certificació de les ensenyances d'idiomes de règim especial en les Escoles Oficials d'Idiomes de la Comunitat Valenciana corresponent al curs acadèmic 2008-2009. [2009/111]  
El Reial Decret 806/2006, de 30 de juny, pel qual s'establix el calendari d'aplicació de la nova ordenació del sistema educatiu, establit per la Llei Orgànica 2/2006, de 3 de maig, d'Educació determina que l'any acadèmic 2008-2009 quedaran implantats els nivells Bàsic, Intermedi i Avançat de les ensenyances d'idiomes de règim especial.  
De conformitat amb l'article 3, apartat 4, de l'Orde de 31 de gener de 2008 pel qual es regula l'avaluació i promoció de les ensenyances d'idiomes de règim especial en la Comunitat Valenciana, al finalitzar l'últim curs dels diferents nivells en què resulta necessària la superació de la Prova de Certificació, l'alumne o alumna podrà realitzar la mencionada prova.  
L'Orde de 10 de març de 2008, de la Conselleria d'Educació, per la qual es regula la Prova de Certificació de les ensenyances d'idiomes de règim especial en la Comunitat Valenciana, dedica l'article 3 a la matrícula per a la realització de la Prova de Certificació.  
Mitjançant una Resolució de 30 de setembre de 2008, del director general d'Ordenació i Centres Docents, s'han anomenat els membres de la Comissió Coordinadora per a la Prova de Certificació del curs acadèmic 2008-2009.  
Finalment, a través de la Resolució de 16 d'octubre de 2008, del director general d'Ordenació i Centres Docents, s'ha establit el calendari de realització de la Prova de Certificació per al curs acadèmic 2008-2009.  
Per tot això, en virtut de les competències que m'atribuïx el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació; així com per l'Orde de 29 de febrer de 2008, de la Conselleria d'Educació, de desplegament del Reglament Orgànic i Funcional del dit departament, resolc:  
Primer. Condicions generals  
1. De conformitat amb el que disposen els articles 10.6, 14.6 i 18.5 del Decret 155/2007, de 21 de setembre, del Consell, pel qual es regulen les ensenyances d'idiomes de règim especial en la Comunitat Valenciana i s'establix el currículum del nivell Bàsic i del nivell Intermedi, per a inscriure's en la Prova de Certificació del nivell Bàsic, del nivell Intermedi o del nivell Avançat, serà requisit imprescindible tindre setze anys complits l'any natural en què se celebre la mateixa; en este cas, l'any 2009.  
2. La matriculació en la Prova de Certificació no exigirà haver cursat ensenyances prèvies en les Escoles Oficials d'Idiomes; en este cas, les persones que desitgen ser admeses hauran de formalitzar la matrícula i abonar les taxes corresponents.  
3. La matriculació en la Prova de Certificació es realitzarà a través de les Escoles Oficials d'Idiomes de la Comunitat Valenciana, en els terminis que determina la present Resolució.  
4. Els ciutadans de nacionalitat no espanyola podran matricular-se en la Prova de Certificació en qualsevol idioma diferent de l'oficial del seu país d'origen i que no haja cursat durant l'ensenyança obligatòria. S'entendrà com a país d'origen aquell que figure en la seu NIE o passaport.  
5. Els ciutadans de nacionalitats estrangeres l'idioma oficial dels quals no siga l'espanyol i així ho acrediten, podran matricular-se per a efectuar la Prova de Certificació corresponent a «Espanyol per a estrangers».  
6. L'alumnat matriculat en les Escoles Oficials d'Idiomes, cursant ensenyances de primer curs del nivell Bàsic, primer curs del nivell Intermedi o primer curs del Nivell Avançat, podrà presentar-se a la Prova de Certificació del mateix idioma que curse, prèvia renúncia a la seua matrícula oficial en el moment de formalitzar la matrícula per a la Prova de Certificació. El mateix criteri s'aplicarà a l'alumnat que, matriculat en l'últim curs dels nivells en què resulta necessària la superació de la Prova de Certificació, desitge presentar-se a la mateixa en un nivell diferent del que es troba matriculat.  
7. De conformitat amb el que disposa l'apartat segon, punt 4 de la Resolució de 13 de juny de 2008, de la Direcció General d'Ordenació i Centres Docents, per la qual s'establix el procés de preinscripció i matriculació per al curs 2008-2009 en les Escoles Oficials d'Idiomes de la Comunitat Valenciana, la matriculació en les ensenyances d'idiomes de règim especial que s'oferisquen en les mencionades Escoles no pressuposa la matrícula per a la realització de la Prova de Certificació.  
Segon. Alumnat matriculat en les Escoles Oficials d'Idiomes durant el curs acadèmic 2008-2009  
1. L'alumnat que, al llarg del curs acadèmic 2008-2009, estiga matriculat en les Escoles Oficials d'Idiomes de la Comunitat Valenciana en l'últim curs del nivell Bàsic, en l'últim curs del nivell Intermedi o en l'últim curs del nivell Avançat, podrà inscriure's per a realitzar la Prova de Certificació corresponent en el centre on realitza els seus estudis; tot això, a excepció de l'alumnat que, acollint-se al que disposa l'article 9 de l'Orde de 31 de gener de 2008, de la Conselleria d'Educació, per la qual es regula l'avaluació i promoció de les ensenyances d'idiomes de règim especial en la Comunitat Valenciana, haja renunciat a la matrícula o se li haja autoritzat la renúncia de la mateixa per part del Consell Escolar del centre.  
2. Per a poder inscriure's en la Prova de Certificació, este alumnat haurà de dirigir-se a la secretaria del seu centre, omplint l'imprés que es contempla en l'Annex I de la present Resolució. En el cas de l'alumnat que cursa ensenyances d'idiomes de règim especial en els Aularis, les Escoles Oficials d'Idiomes adoptaran les mesures organitzatives que consideren adequades per a facilitar la seua inscripció.  
3. El període d'inscripció perquè este alumnat s'inscriga en la Prova de Certificació serà el següent: des del dia 2 de març de 2009, fins al dia 13 de març de 2009, ambdós inclosos.  
4. Finalitzat el termini d'inscripció, les Escoles Oficials d'Idiomes faran públiques les llistes d'alumnes i alumnes inscrites en la Prova de Certificació. Els aspirants exclosos disposaran d'un termini de deu dies per a poder esmenar el defecte que haja motivat la seua exclusió. Així mateix, aquells aspirants que hagen detectat errors en la consignació de les seues dades personals podran manifestar-ho en el mateix termini. Les reclamacions, si és el cas, es dirigiran al director o directora de l'Escola Oficial d'Idiomes corresponent.  
5. Una vegada esmenats els possibles errors i fet públic en els taulers d'anuncis el llistat definitiu de les alumnes i dels alumnes admesos, les Escoles Oficials d'Idiomes traslladaran a la Direcció General d'Ordenació i Centres Docents, una relació completa de l'alumnat inscrit definitivament en la Prova de Certificació. Esta relació, així com l'estadística del nombre d'alumnes i alumnes inscrit en cada un dels idiomes, haurà de traslladar-se a la mencionada Direcció General amb antelació al dia 30 d'abril de 2009.  
Tercer. Alumnat no matriculat en les Escoles Oficials d'Idiomes durant el curs acadèmic 2008-2009  
1. Per a poder matricular-se en la Prova de Certificació, l'alumnat haurà de dirigir-se a la secretaria de l'Escola Oficial d'Idiomes corresponent, omplir l'imprés que es contempla en l'Annex II de la present Resolució i aportar quanta documentació es contempla en el dit Annex.  
2. El període de matriculació d'este alumnat en la Prova de Certificació serà el següent: des del dia 16 de febrer de 2009, fins al dia 27 de febrer de 2009, ambdós inclosos.  
3. Finalitzat el termini de matriculació, les Escoles Oficials d'Idiomes faran públiques les llistes de les alumnes i dels alumnes matriculats en la Prova de Certificació. Els aspirants exclosos disposaran d'un termini de deu dies per a poder esmenar el defecte que haja motivat la seua exclusió. Així mateix, aquells aspirants que hagen detectat errors en la consignació de les seues dades personals podran manifestar-ho en el mateix termini. Les reclamacions, si és el cas, es dirigiran al director o directora de l'Escola Oficial d'Idiomes corresponent.  
4. Una vegada esmenats els possibles errors i fet públic en els taulers d'anuncis el llistat definitiu les alumnes i dels alumnes admesos, les Escoles Oficials d'Idiomes traslladaran a la Direcció General d'Ordenació i Centres Docents, una relació completa de l'alumnat matriculat definitivament en la Prova de Certificació. Esta relació, així com l'estadística del nombre d'alumnes i alumnes matriculats en cada un dels idiomes, haurà de traslladar-se a la mencionada Direcció General amb antelació al dia 31 de març de 2009.  
Quart. Alumnat del «That's English!»  
1. L'alumnat matriculat en el mòdul 5 de «That's English!» podrà inscriure's per a la realització de la Prova de Certificació del nivell Bàsic, si ha superat el mòdul 5; de la mateixa manera, l'alumnat matriculat en el mòdul 9 de «That's English!» podrà inscriure's per a la realització de la Prova de Certificació del nivell Intermedi, si ha superat el mòdul 9.   
2. Per a facilitar que este alumnat puga presentar-se a la Prova de Certificació corresponent al curs acadèmic 2008-2009, l'avaluació de la segona convocatòria a què fa referència l'apartat 2.2.b) de l'article 9 de l'Orde de 23 de juny de 2008, de la Conselleria d'Educació per la qual es regula l'organització i el funcionament de l'ensenyança d'anglés del nivell Bàsic i del nivell Intermedi, en la modalitat a distància «That's English!» (mòduls 5 i 9), es realitzarà amb anterioritat al dia 22 de maig de 2009; així mateix, l'avaluació de la tercera convocatòria dels mòduls 5 i 9 a què fa referència l'apartat 2.2.c) de la mencionada Orde, es realitzarà amb anterioritat a l'inici de la Prova de Certificació corresponent.  
Esta avaluació, en cas de ser positiva, donarà dret a accedir a la Prova de Certificació segons s'establix en la mencionada Orde de 23 de juny de 2008, de la Conselleria d'Educació (...).  
3. Cada Escola Oficial d'Idiomes obrirà un calendari extraordinari d'inscripció per a garantir que l'alumnat a qui fa referència el punt anterior, puga inscriure's en la Prova de Certificació.   
Quint. Alumnat amb necessitats educatives especials.  
Per a adaptar la duració i les condicions de realització de la Prova de Certificació a les característiques de l'alumnat amb necessitats educatives especials derivades de discapacitat, a qui fa referència l'Orde de 10 de març de 2008, de la Conselleria d'Educació, per la qual es regula la Prova de Certificació dels ensenyances d'idiomes de règim especial en la Comunitat Valenciana, l'alumnat amb estes característiques haurà d'acreditar en el moment d'efectuar la inscripció o la matrícula i per mitjà de certificats expedits per l'administració competent, la seua discapacitat.   
Contra la present resolució, que no esgota la via administrativa, es podrà interposar recurs d'alçada davant de la secretària autonòmica d'Educació en el terme d'un mes, comptant des de l'endemà de la notificació de la present resolució, de conformitat amb els articles 107, 114 i 115 de la Llei 30/1992, de 26 de novembre, del Règim Jurídic dels Administracions Publiques i del Procediment Administratiu Comú.  
València, 1 de desembre de 2008.- El director general d'Ordenació i Centres Docents: Francisco Baila Herrera.  
ANEXO I / ANNEX I  
Alumnado matriculado en la Escuela Oficial de Idiomas durante el curso académico 2008-09  
Alumnat matriculat en l'Escola Oficial d'Idiomes durant el curs acadèmic 2008-09  
INSCRIPCIÓN PARA LA PRUEBA DE CERTIFICACIÓN 2008-2009  
INSCRIPCIÓ PER A LA PROVA DE CERTIFICACIÓ 2008-2009  
Número de expediente/ Número d'expedient:   
  
que el curso académico 2008-2009 está matriculado en el ÚLTIMO CURSO / MÓDULO del nivel:  
que el curs acadèmic 2008-2009 està matriculat en l'ÚLTIM CURS / MÒDUL del nivell:  
  
se inscribe en la Prueba de Certificación del nivel e idioma correspondiente.  
s'inscriu en la Prova de Certificació del nivell i idioma corresponent.  
\* En el caso de alumnado de "That's English!", deberá tener el módulo 5 ó 9 superado para poder presentarse a la Prueba de Certificación del nivel correspondiente.  
\*En el cas d'alumnat de "That's English!", haurà de tindre el mòdul 5 o 9 superat per a poder presentar-se a la Prova de Certificació del nivell corresponent.  
\_\_\_\_\_\_\_\_\_\_\_\_\_\_, \_\_\_\_\_\_de / d'\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_de 20\_\_\_\_\_  
  
ANEXO II / ANNEX II  
Alumnado no matriculado en la Escuela Oficial de Idiomas durante el curso académico 2008-09  
Alumnat no matriculat en l'Escola Oficial d'Idiomes durant el curs acadèmic 2008-09  
INSCRIPCIÓN PARA LA PRUEBA DE CERTIFICACIÓN 2008-2009  
INSCRIPCIÓ PER A LA PROVA DE CERTIFICACIÓ 2008-2009  
Número de expediente/ Número d'expedient:   
  
Se matricula en la Prueba de Certificación 2008-2009 del nivel e idioma siguientes:  
Es matricula en la Prova de Certificació 2008-2009 del nivell i idioma següents  
  
DOCUMENTACIÓN PRESENTADA / DOCUMENTACIÓ PRESENTADA  
\_\_\_\_\_\_\_\_\_\_\_\_\_\_\_\_\_, \_\_\_\_\_\_ de d'\_\_\_\_\_\_\_\_\_\_\_\_\_\_\_\_\_\_\_\_\_\_\_\_ de 20\_\_\_\_\_  
